《咏怀》
唐代·骆宾王

少年识事浅，不知交道难。一言芬若桂，四海臭如兰。

宝剑思存楚，金锤许报韩。虚心徒有托，循迹谅无端。

太息关山险，吁嗟岁月阑。忘机殊会俗，守拙异怀安。

阮籍空长啸，刘琨独未欢。十步庭芳敛，三秋陇月团。

槐疏非尽意，松晚夜凌寒。悲调弦中急，穷愁醉里宽。

莫将流水引，空向俗人弹。

作者简介：骆宾王（约619—687年）字观光，汉族，婺州义乌人（今浙江义乌）。唐初诗人，与王勃、杨炯、卢照邻合称“初唐四杰”。又与富嘉谟并称“富骆”。高宗永徽中为道王李元庆府属，历武功、长安主簿，仪凤三年，入为侍御史，因事下狱，次年遇赦，调露二年除临海丞，不得志，辞官。有集。骆宾王于武则天光宅元年，为起兵扬州反武则天的徐敬业作《代李敬业传檄天下文》，敬业败，亡命不知所之，或云被杀，或云为僧。